แบงก์โล่งอกเศรษฐกิจดีตีเช็คเด้งลด
โล่งอกเช็คเด้งลดลง 11.16% เหตุเศรษฐกิจฟื้น ผ่อนผันชำระหนี้
11 เม.ย. 2555

โล่งอกเช็คเด้งลดลง 11.16% เหตุเศรษฐกิจฟื้น ผ่อนผันชำระหนี้
ธนาคารแห่งประเทศไทย (ธปท.) รายงานตัวเลขการให้บริการเช็คทั้งระบบงวดสิ้นเดือน ก.พ. 2555 พบว่า ปริมาณเช็คเรียกเก็บทั้งระบบทั่วประเทศผ่านศูนย์เรียกเก็บเงินตามเช็คในเขตกรุงเทพมหานคร (กทม.) และปริมณฑล ผ่านศูนย์หักบัญชีอิเล็กทรอนิกส์ ศูนย์เรียกเก็บเงินตามเช็คในเขตภูมิภาค ที่เรียกเก็บผ่านสำนักหักบัญชีจังหวัด และศูนย์เรียกเก็บเงินตามเช็คข้ามเขตสำนักหักบัญชี มีทั้งสิ้น 5.9 ล้านฉบับ เพิ่มขึ้น 94,500 ฉบับ เมื่อเทียบกับเดือน ม.ค. ที่มี 5.81 ล้านฉบับ 
ปริมาณเช็คทั้งระบบมีมูลค่ารวมทั้งสิ้น 2.81 ล้านล้านบาท เพิ่มขึ้น 5.99 หมื่นล้านบาท หรือ 2.18% ในจำนวนนี้มีเช็คคืนไม่มีเงิน หรือเช็คเด้งรวมทั้งสิ้น 5.1 หมื่นฉบับ ลดลง 4,896 ฉบับ หรือ 8.76% เมื่อเทียบกับเช็คเด้งในเดือน ม.ค. ที่มี 5.59 หมื่นฉบับ 
สำหรับวงเงินของเช็คเด้งทั้งหมดมีมูลค่ารวม 6,450 ล้านบาท ลดลง 810 ล้านบาท หรือ 11.16% เทียบกับเดือนก่อนที่มีเช็คเด้ง 7,260 ล้านบาท ในจำนวนนี้พบว่าเช็คเด้งของศูนย์เรียกเก็บเงินตามเช็คในเขต กทม. และปริมณฑล มากที่สุด 4,490 ล้านบาท 
ธปท.ประเมินว่า สาเหตุที่เช็คเด้งมีมูลค่าลดลง จากเศรษฐกิจเริ่มฟื้นตัวชัดเจนขึ้น และธนาคารผ่อนผันการชำระหนี้ให้อีกส่วน